**TIEDOTE              20.7.2016**

**Onko kierrättäminen helppoa Mikkelissä? Kierrätystä kehitetään yhteistyössä asukkaiden ja yritysten kanssa**

*Yrityksistä ja kotitalouksista päätyy kierrätys- ja hyödyntämiskelpoisia materiaaleja ja tuotteita jätekeskukselle suuria määriä. Materiaalikierron yhteistyömalli -hankkeessa etsitään ratkaisuja tavaroiden ja materiaalien tehokkaampaan uusiokäyttöön.*

Tavaran uusiokäyttö vaatii kierrättäjältä perehtyneisyyttä kierrätysprosessiin. Esimerkiksi Mikkelissä asiakkaan on itse arvioitava, viekö kuormansa Toimintakeskukselle kierrätykseen vai Metsä-Sairilan jätekeskukseen.

”Jätekeskukseen tulee jatkuvasti kuormia, joissa on seassa kierrätyskelpoista materiaalia. Toisaalta kierrätyskeskukselle tulee tavaroita, jotka joudutaan toimittamaan suoraan jätekeskukselle. Toimintaa voitaisiin merkittävästi tehostaa sijoittamalla esimerkiksi kierrätyskeskuksen vastaanottotoiminnot jätekeskuksen yhteyteen”, kertoo projektipäällikkö **Laura Vuorinen** Mikkelin kehitysyhtiö Miksei Oy:ltä.

Ongelmaan pureudutaan Mikkelin kehitysyhtiö Miksei Oy:n koordinoimassa Materiaalikierron yhteistyömalli -hankkeessa. Tavoitteena on kehittää uusiokäyttömallia niin, että entistä suurempi materiaali- ja tavaramäärä jää kiertoon ja hyötykäyttöön Mikkelin seudulle.

Hanke on avoin yrityksille, jotka haluavat vähentää jätteeksi menevän materiaalin määrää. Yhteistä toimintamallia kehitettäessä yrityksen tuottamalle hukkamateriaalille pyritään löytämään kunkin yrityksen kannalta helppo ja logistisesti tehokas kierrätysratkaisu.

Projekti käynnistetään kartoittamalla yritysten ja asukkaiden tarpeita materiaalien uusiokäyttöön liittyen.  Yrityksille suunnattu kysely avataan elokuussa, jonka jälkeen yhteistyömallia kehitetään syksyllä käynnistyvissä työpajoissa. Ilmaisissa työpajoissa haetaan uusia toteuttamiskelpoisia ideoita uusiotuotteiden valmistukseen. Tavoitteena on myös Motivan FISS-mallia hyödyntäen muodostaa teollisia symbiooseja, jolloin yritysten keskinäinen resurssikäyttö tehostuu.

Asukaskyselyyn pääsee vastaamaan osoitteessa <http://mikseimikkeli.fi/kierratyskysely/> . Kaikkien vastanneiden kesken arvotaan Samsung Galaxy Tablet (Tab A 9,7” 4 G 32 GB). Kyselyn tuloksia käytetään Mikkelin kehitysyhtiö Miksei Oy:n Materiaalikierron yhteistyömalli -hankkeessa, jossa luodaan uusi toimintamalli tehostamaan Mikkelin alueen kierrätystoimintaa. Kyselyn tulokset julkaistaan syksyllä myös mikseimikkeli.fi -nettisivuilla.

**Lisätietoja:**

Laura Vuorinen, projektipäällikkö, Mikkelin kehitysyhtiö Miksei Oy, 0440 361 623, [laura.vuorinen@mikseimikkeli.fi](mailto:laura.vuorinen@mikseimikkeli.fi)

*Materiaalikierron yhteistyömalli -hankkeessa luodaan uusi toimintamalli, jolla lisätään hukkamateriaalien kiertoa ja hyötykäyttöä Mikkelin seudulla. Hanketta rahoittavat Euroopan aluekehitysrahasto ja Mikkelin seutu ja yritykset. EU-rahoituksen myöntänyt viranomainen on Etelä-Savon ELY-keskus.*

Mikkelin kehitysyhtiö Miksei Oy luo työtä mikkeliläisille tukemalla yritysten kehitystä, kasvua ja vientiä. Miksei palvelee yrittäjiä liiketoimintasuunnitelman laatimisvaiheesta alkaen, kaikissa kehitysvaiheissa. Asiantuntijamme auttavat yrityksiä sijoittumaan, löytämään työvoimaa, kehittämään liiketoimintaa sekä luomaan kansallisia ja kansainvälisiä verkostoja. Lisää meistä [www.mikseimikkeli.fi](http://www.mikseimikkeli.fi)